आज कोच्चि टस्कर्स और किंग्स इलेवन की भिड़ंत  
कोच्चि और पंजाब की टीमें आईपीएल में शुक्रवार को इंदौर के होल्कर स्टेडियम में आमने-सामने होंगी।
कोच्चि टस्कर्स केरल और किग्स इलेवन पंजाब की टीमें आईपीएल के मौजूदा सत्र के लीग मुकाबले के लिए शुक्रवार को मध्य प्रदेश की वाणिज्यिक राजधानी के रूप में मशहूर इंदौर के होल्कर स्टेडियम में आमने-सामने होंगी।  पहली बार आईपीएल मैच का लुत्फ उठाने जा रहे इंदौरवासियों के साथ-साथ यह मुकाबला दोनों टीमों के लिए भी बेहद खास होगा क्योंकि इसके माध्यम से दोनों ही तालिका में अपनी स्थिति मजबूत करते हुए दूसरे दौर की दौड़ में शामिल रहना चाहेंगी।  आईपीएल में पहली बार खेल रही कोच्चि टस्कर्स टीम ने अब तक 11 मैच खेले हैं। छह में उसे हार का सामना करना पड़ा है जबकि पांच में उसे जीत मिली है। उसने 10 अंक हासिल किए हैं और तालिका में किंग्स इलेवन से बेहतर स्थिति में है। डेक्कन चार्जर्स को आईपीएल के दूसरे संस्करण का खिताब दिलाने वाले एडम गिलक्रिस्ट के नेतृत्व में खेल रही किंग्स इलेवन पंजाब टीम ने अब तक कुल 10 मैच खेले हैं। चार में उसकी जीत हुई है जबकि छह में उसे हार मिली है।  किंग्स इलेवन ने अपने आखिरी लीग मैच में मुम्बई इंडियंस को हराया था। इस जीत ने उसे टूर्नामेंट से बाहर होने से बचा लिया था। साथ ही इस जीत ने किंग्स इलेवन के खिलाड़ियों को आगे के मैचों के लिए जरूरी मनोबल दिया है। कोच्चि टस्कर्स टीम ने अपने 10वें मैच में कोलकाता नाइट राइडर्स को उसी के घर में पराजित किया था लेकिन उसके बाद रॉयल चैलेंजर्स बैंगलोर के खिलाफ उसे बुरी तरह शिकस्त खानी पड़ी थी। ऐसे में होल्कर स्टेडियम में शुक्रवार को दो ऐसी टीमों के बीच भिड़ंत होगी, जिनके मनोबल के स्तर में जमीन आसमान का अंतर है लेकिन काबिलियत में दोनों टीमों लगभग बराबर हैं। दोनों ने अब तक औसत प्रदर्शन किया है लेकिन मुम्बई इंडियंस को हराने के बाद किंग्स इलेवन पंजाब टीम का पलड़ा भारी लग रहा है।